AlexejDobrolubov/national_council_slovak_2010 huggingface dataset:
35. schôdza NR SR - 9.deň - B. popoludní
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

102. Najprv k tomu môjmu piatkovému prejavu. Ja som nepovedal, že je to bezcenný papier. Keby som považoval manželstvo za bezcenný papier, tak si svoju manželku nikdy nezoberiem. Ja viem, čo je manželstvo, viem, aká je jeho cena, aká je cena v mojom živote aj aká je jeho cena v živote mojich detí. Ja iba hovorím, že ten papier nezaručí, že tá žena nebude bitá, že ten chlap nezačne chľastať, že ju nezačne podvádzať a že vlastné deti nebude týrať. O tom som rozprával. Ja som nehovoril o tom, že je to bezcenný kus papiera. Ja som povedal, že nech budeme akokoľvek ochraňovať manželstvo, nezabránime tomu, aby deti trpeli vo svojich vlastných rodinách, aby ženy trpeli vo svojich vlastných rodinách, aby muži trpeli vo svojich vlastných rodinách, aby jednoducho dochádzalo k patologickým javom v domácom prostredí. To nezaručí ochrana manželstva. Ja manželstvo ako inštitút a štatút uznávam a ctím. Preto som sám, preto som, sám v jednom žijem. Čo sa týka vysvetlenia pozmeňováku, Štefan, tebe nebudem, lebo tam sa to proste nedá vmestiť, do malej krabičky nedáš proste pol kila prachu. To sa nedá. Ale skúsim pánovi, pánovi Lipšicovi odpovedať. OK, keď tam chýba tá číslovka, tá môže prísť v zákone. A, Alojz Hlina, v tom odôvodnení je napísané, je inštitút spolužitia osôb, ktoré tvoria pár a zaregistrujú tento zväzok na príslušnom orgáne, pričom vo väčšine krajín je obmedzený na dvojicu osôb rovnakého pohlavia, čím sa myslí, že v niektorých zahŕňa aj dvojice osôb rôzneho pohlavia. To znamená, že sú aj pre hetero-, aj pre homo páry. V niektorých krajinách sú aj aj a niektoré krajiny sú registrované partnerstvá len pre homo páry. To bolo myslené tou vetou, nad ktorou si sa pozastavil, a to by mal doriešiť daný zákon, pre ktorý tá ústava otvára priestor. Ďakujem.
35. schôdza NR SR - 9.deň - B. popoludní
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

80. Pani kolegyňa, ďakujem veľmi pekne. Je to v podstate argumentácia, rozšírenie argumentácie, s ktorou som prišiel v prvom čítaní, a veľmi rád počujem, že ešte niekto si dal záležať na tom, aby priniesol fakty, aby ukázal, čo je to reálne sa o rodinu a deti starať, o všetky deti bez rozdielu a v prvom rade o deti, ktoré majú málo šťastia v tomto živote a končia v rukách inštitúcií, ktoré spravuje štát. Tých, tých inštitúcií je niekoľko a tých príbehov nešťastných detí je mnoho. Stačí si prečítať blogy Natálie Blahovej a zorientovať sa. To, čo ste práve povedali vo svojom príhovore, len dokazuje tú prázdnosť tohto návrhu, pretože samotné deklarovanie ochrany manželstva ako inštitútu nedosiahne vôbec nič. Ak chceme reálne niečo dosiahnuť, ak chceme pomôcť deťom, ktoré to na svete nemajú ľahké, ak chceme pomôcť rodinám, ktoré to na svete nemajú ľahké, musíme to robiť po malých krokoch a konkrétnych situáciách. Musíme zlepšiť prostredie všeobecné pre život v tejto krajine, aby ľudia odtiaľto neutekali. Musíme sa starať o obete násilia. Musíme sa starať o obete domáceho násilia. Musíme vyriešiť spôsob, akým tieto obete majú možnosť nahlasovať, že sa im niečo deje, a spôsob, ako sa také prípady riešia, a nie oháňať sa dvoma alebo troma vetičkami v zákone a v ústave. Tie nepomôžu nikomu. A len prinášaním faktov sa dá demaskovať tá prázdnota a ideologizácia celého problému. Ďakujem ešte raz.
35. schôdza NR SR - 9.deň - B. popoludní
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

56. Pán kolega, situácia vtedy bola taká, že vedenie Trnavskej univerzity, ktoré stálo za vtedajšou dekankou Filozofickej fakulty Naništovou, sa oháňalo právnou analýzou, ktorá bola vypracovaná Jánom Čarnogurským vtedy, a hovorilo sa o dvoch menách pri podporení pani Naništovej, ktorá podľa mňa protizákonne zasahovala do študijných, do študijných programov na univerzite, a to bolo meno vaše a meno vášho pána kolegu Hrušovského. Ja... (Reakcia z pléna.) Ja... Ešte raz, ako som kúpil, tak predávam. Ľudia, ktorí mi túto informáciu povedali, nemám dôvod im nedôverovať a v mnohých iných veciach im dôverujem. To znamená, vy si to nemusíte pamätať, ja som vtedy bol čerstvo, čerstvo graduovaný študent z Trnavskej univerzity, ale v momente, keď, alebo, alebo teda absolvent, v momente, keď bol vytváraný obrovský tlak na študentov filozofie, ktorí sa bili za svoje vlastné práva, aby mohli študovať to, čo chcú a ako chcú, tak jediný politický tlak, o ktorom sa hovorilo na Trnavskej univerzite, bol tlak zo strany KDH. A boli spomenuté presne tieto dve mená. To znamená, ja sa vám nemôžem ospravedlniť za niečo, čo, čo považujem za hodnovernú informáciu, ktorú som v tej dobe dostal, a tým pádom OK, v prípade, že, že sa dostaneme do situácie, že tvrdenie proti tvrdeniu, tak nech si každý situáciu vyhodnotí tak, ja ešte raz zopakujem, ako som kúpil, tak som podal ďalej. Ďakujem.
35. schôdza NR SR - 9.deň - B. popoludní
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

46. Jofo, ja v zásade súhlasím s diagnostikou, ktorú si, ktorú si predviedol, aj s tou diagnózou, ktorú si určil. Súhlasím s tým, že keď sa na program dňa dostane kultúrny spor, tak to živí práve tými útokmi na prvú signálnu extrémistov, a že politika sa nakoniec celá pohne niekam, kde ani jedna strana ju nechcela mať. Len ja nie som si istý, či odpoveďou na tú situáciu je nejaký druh rezignácie alebo, alebo zostávania v strede, poprípade zostávania mimo, lebo v strede sa zostať nedá a ten človek musí vždycky nejakým spôsobom vyjadriť názor. Dá sa zostať mimo, povedať, sú iné veci na riešenie, len potom takýto človek vlastne sa nezúčastňuje na tom výsledku, lebo on nejaký príde. On, výsledkom tých tlakov a protitlakov vždycky bude nejaký konkrétny stav. A dneska sa dostávame do situácie, kde tí ľudia hodnôt, o ktorých si hovoril, je otázne, či sú rovnako zastúpení na obidvoch stranách, ale dajme tomu, že prijmeme tézu, že sú, tí ľudia hodnôt nakoniec potlačia ten súčasný stav niekam. A tí, ktorí boli mimo, buď budú musieť potom povedať, áno, som, som spokojný s tým, kam sa dostalo, alebo vtedy budú musieť sami zo seba človeka hodnôt urobiť. Budú musieť povedať, toto mi nevyhovuje a idem proti tomu niečo spraviť. A práve vtedy sa v podstate do toho originálneho sporu zapájajú, len už môže byť neskoro. Preto, myslím si, že všetko, čo má byť povedané v tomto spore, musí byť povedané dnes. Ďakujem.
35. schôdza NR SR - 9.deň - B. popoludní
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

28. Pán kolega, neviem, odkiaľ čerpáte tú istotu, koniec koncov tá epizóda, o ktorej práve hovoril Marián, dokazuje, že tie dôvody tu sú. Ja mám dve poznámky, tá prvá, ak hovoríte, že je potrebné riešiť otázky každodenného života, tak ja sa pýtam, pre koho, ako ich budeme riešiť, tie otázky prístupu k zdravotnej dokumentácii, otázky dedenia, otázky nemožnosti vypovedať v neprospech partnera, otázky možnosti zostať doma, keď je partner chorý, a čerpať si PN, všetky tieto veci, resp. OČR-ku, aby som to správne povedal, všetky tieto veci ako budeme na niekoho cieliť, keď nemáme zadefinovanú tú cieľovú skupinu. Práve tam sú potrebné, tam je potrebný ten inštitút toho registrovaného partnerstva, aby sme vedeli, pre koho tie zmeny v zákonoch, tie jednotlivosti ideme robiť. A ja súhlasím, akonáhle ho budeme mať, kľudne potom môžeme ísť jeden zákon po druhom a pozrieť sa, kde môžeme tým ľuďom pomôcť v záležitostiach každodenného života, ale kým ho nemáme zadefinovaný, ten okruh ľudí, že koho sa má týkať ten zákon, tak neviem, ako ho chceme cieliť. A k tej druhej veci, že ani jeden z nich neodchádza kvôli tomu, že tu nemáme registrované partnerstvá, no presný opak je pravdou. Práveže keď sa pozerám po tej skupine ľudí, ktorí sú LGBTI aktivisti na Slovensku, tak oni už sa teraz dostávajú do toho veku mnohí, že sú cez 30 rokov, a rozmýšľajú nad tým, že, že potrebujú nejakú vyššiu formu právnej ochrany, mnohí z nich vychovávajú deti v rodinách a tieto deti nemajú absolútne žiadnu právnu ochranu v rámci napr. ich vzťahu k tomu druhému partnerovi a im veľmi záleží na tom, že v prípade problému, aby tam takáto vec bola, a preto odchádzajú zo Slovenska.
35. schôdza NR SR - 9.deň - A. dopoludnia
Dátum: 2014-06-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

28. Pán kolega Hrušovský, no ono to niekedy je, Pali, tak, že čím človek viacej sa snaží niečo vyvrátiť, tak tým viac to pripadá, že sa háda sám so sebou niekde vo svojom vlastnom vnútri. A otázka je, že čo je ten hlas, čo v tvojom vnútri hovorí, že sa tu nedeje niečo správne. Lebo keď neustále potrebuješ, máš potrebu opakovať, toto nie je kšeft, toto nie je kšeft, v psychológii sa hovorí, že nevedomie, nepoznané, negátor. Že ono to nevedomie stále počuje iba, toto je kšeft, toto je kšeft, toto je kšeft a teraz len ty sám vieš, čo bolo ponúknuté z jednej strany a čo bolo ponúknuté z druhej strany a v čom vlastne tá výmena spočíva. Pravda je ale taká, že je pre vonkajšieho pozorovateľa, pre mnohých z nás, ktorí sa na to zvonku pozeráme, to vyzerá tak, že upadajúci SMER, ktorý vie, už pôjde len dole, a že už nebude mať väčšinu na to, aby mohol vládnuť sám, si už teraz hľadá svojho koaličného partnera a definuje svoju budúcu tvár. A jeho budúca tvár, zdá sa, nebude tvárou progresívnej sociálnej demokracie, tak ako poznáme iné sociálnodemokratické strany v Európe, ale bude tvárou konzervatívnej strany, ktorá si zoberie konzervatívneho partnera ako svojho druha či družku. Môžte opakovať, že to nie je kšeftom dokola a dokola, ale už len to účelové spojenie dvoch takto nesúvisiacich tém priamo pred prezidentskými voľbami napovedá, že o určitý druh kšeftu zrejme pôjde. Ďakujem.
35. schôdza NR SR - 8.deň - A. dopoludnia
Dátum: 2014-05-30
Poslanec: Poliačik, Martin (-)
Druh vystúpenia: Vystúpenie s faktickou poznámkou

118. Ďakujem. Pán Fronc, dúfam, že bolo jasné, že som myslel generáciu zadefinovanú názorom, nie vekom, by som si nikdy nedovolil celú jednu generáciu mojich rodičov a starých rodičov posielať niekam preč. Jožko Mikloško, ak teda ten papier robí tak veľa, ako hovoríš, tak zahlasuj potom za registrované partnerstvá pre hetero- a homopáry, aj ony potom budú mať papier a môže to ochrániť, môže to ochrániť aj ich pred tými neblahými dôsledkami, o ktorých si hovoril. Marián Kvasnička, že manželstvá sú v kríze, je napríklad aj tým, že ženy už v nich nie sú väznené, ako boli stovky rokov predtým, že už môžu samé rozhodovať o svojom vlastnom živote, že si môžu zarobiť svoje vlastné peniaze a že tí chlapi sa musia oveľa viacej obracať, aby si ich udržali doma. A mnohí na to neboli pripravení a samozrejme, že sa také zväzky rozpadajú. Celá spoločnosť sa mení a, áno, ukazuje sa to aj na rozvodovosti a tom, že niekomu zväzok, do ktorého predtým, z ktorého nemal možnosť vystúpiť a dneska už ju má, tak jednoducho taký zväzok sa rozpadne na základe slobodnej alebo aj menej slobodnej vôle obidvoch zúčastnených. Braňo Škripek, ja nehovorím o tom, že v registrovaných partnerstvách sa nemôže stať neprávo, a takisto, ako mnohí tu hovorili predtým, ja neznevažujem inštitút manželstva ako taký. Ja som sám šťastne ženatý človek s dvoma deťmi a nemám s tým žiadny problém. Ja len hovorím, že pohodu v mojej domácnosti mi nezaručuje to, že sme sa zobrali tam na tej lúke v Papradne, pohodu v mojej domácnosti zabezpečuje to, že milujem svoju ženu a svoje deti. A keď sa na tom niečo zmení, tak ten fakt, že sme sa vzali, nespôsobí nijakú, nejaké zlepšenie, proste situácia u nás doma sa bude vyvíjať od toho, ako veľmi cítiť lásku. To je celé.
35. schôdza NR SR - 7.deň - A. dopoludnia
Dátum: 2014-05-29
Poslanec: Poliačik, Martin (-)
Druh vystúpenia: Vystúpenie s faktickou poznámkou

59. Pán minister, pravda je taká, že ste to zbúchali tak narýchlo, že nám tiež chvíľku trvá akože sa s tým zoznámiť, zorientovať a zozbierať nejaké materiály. Ja som za vami už dneska bol dvakrát, myslím si, že s relevantnými materiálmi, ktoré sa týkajú celkovej koncepcie ťažby nerastných surovín na Slovensku, a dostal som ich až dnes ráno. Ja napriek tomu, že som okamžite rozhodil siete medzi ľudí, ktorí sa vo veciach vyznajú, tak oni tiež majú svoj čas, potrebujú veci pripraviť, napísať a tým, že som ich ešte nemal na ústavnoprávny výbor, tak som ani nemal dôvod sa, nemal dôvod naň ísť, lebo som tie materiály, ktoré som potreboval, nemal. Preto som tiež nehlasoval za skrátené legislatívne konanie, lebo skráteným legislatívnym konaním sa vždycky dostávame do situácie, že relevantní ľudia po celom Slovensku, ktorí nedokážu napísať dobrý materiál z večera na ráno, nemajú čas sa vyjadrovať a vy obchádzate klasický legislatívny postup. Takže považujem z vašej strany za mimoriadne nefér, keď poviete, že zrazu sa tu objavilo toľko odborníkov, no každý, ktorý sa k tomu chcel vyjadriť v medzirezortnom pripomienkovom konaní alebo by sa k tomu chcel vyjadriť v klasickom medziobdobí medzi prvým, druhým čítaním, bol o túto možnosť teraz pripravený. A preto ľudia teraz hľadajú všetky možné spôsoby, ako vám dopraviť aspoň základ tých svojich námietok a základ svojich návrhov, čo sa s tým dá robiť. Ale vy už keď potom nie ste ochotný sa na tie veci ani len pozrieť a, naopak, arogantne tu idete napádať opozíciu, tak to nie je vôbec základ pre nejaký zmysluplný dialóg a len to potvrdzuje slová o tom, že to je marketingovým ťahom.
35. schôdza NR SR - 5.deň - B. popoludní
Dátum: 2014-05-27
Poslanec: Poliačik, Martin (-)
Druh vystúpenia: Vystúpenie s faktickou poznámkou

68. Toto, čo sa tu teraz pácha, pani podpredsedníčka, je čisté svinstvo! Legislatívne svinstvo, svinstvo voči demokracii a svinstvo voči práci tohto parlamentu, že 18.39, keď už nikto netuší, že čo sa tu ešte bude chvíľku diať, príde tak dôležitá vec, tak dôležitá vec, ako zavedenie vzdelanostného cenzu do slovenského politického života, tak to je svinstvo par excellence. Obrovské svinstvo! Budeme sa pozerať na to, kto má aké vzdelanie, ale to, že starostov po Slovensku robia mafiánski hajzli, ktorí rozkrádajú eurofondy, hajzli, ktorí rozkrádajú rozpočty vlastných obcí, a kľudne môžu mať dva diplomy alebo aj tri - to nikoho netrápi! Cenzus na morálku dávať nebudeme. Ale to, že sa dokáže vyšvihnúť v komunite jeden človek a začať na sebe pracovať, aj keď nemá vzdelanie, tak to posadíme pod čiaru a už za tri mesiace vo voľbách povieme, áno, pasívne volebné právo tu máme pre všetkých, ale pre vás nie! To, čo tu práve teraz páchame a páchate, kolegovia, je, nie je žiadna veľká a kulantná vec. Môžeme si tomu hovoriť, ako chceme, teraz tu páchame svinstvo na najslabších obyvateľoch tohto štátu. Na tých, ktorí nemajú žiadne šance. Majú minimálne možnosti na to, aby boli vzdelaní, aby mohli pracovať. A keď začala vznikať aspoň nejaká nádej, že medzi nimi, medzi tými pár starostami môže byť jeden, dvaja, z ktorých môže vyrásť budúca elita, tak teraz ich pekne pošleme do čerta, lebo nemajú ani maturitu. Gratulujem! Gratulujem, civilizačný krok dopredu, naozaj môžme sa hanbiť, každý jeden človek, ktorý za toto zahlasuje!
35. schôdza NR SR - 5.deň - B. popoludní
Dátum: 2014-05-27
Poslanec: Poliačik, Martin (-)
Druh vystúpenia: Vystúpenie s faktickou poznámkou

31. Alojz, ty by si mohol byť majstrom oslích mostíkov, to bolo veľmi ako zručné premostenie z témy na tému, to sa teším, že - nie vždy ti vyjde, ale niekedy ti vyjde. K tej dnešnej rozprave ja by som to zhrnul asi tak, že som veľmi zvedavý na to, čo pán minister povie k odstráneniu volebných paradoxov, to čakám na záverečnú reč. Som veľmi zvedavý, ako dopadnú dva pozmeňováky, ktoré predniesla pani kolegyňa Lucia Nicholsonová, ktoré som spolupredkladal, to znamená poučenie takých voličov, ktorí nie sú schopní alebo nevedia čítať a písať, akým spôsobom sa majú správať za plentou. Ale takisto vyjadrenie pána ministra ku všetkým pozmeňovákom, ktoré v podstate sa týkali volieb zo zahraničia, či už poštou, alebo na zastupiteľských úradoch. A celkovo k zákonu, opäť budem, Alojz, na teba reagovať, ja som na začiatku povedal, že nemyslím si, že vôbec fungovanie tej pracovnej skupiny bolo veľmi dôstojné. Ja osobne som sa musel vždycky najprv dozvedieť, že vôbec zasadá, lebo som niekoľkokrát žiadal o pozvánky, ale nikdy mi nechodili, ale možno tým, že sme neštandardná politická strana, tak nás vynechávali z toho. Ale, chvalabohu, tu bolo vždycky dosť kolegov, ktorí mi mohli povedať, že sa to deje, a párkrát som sa tam ukázať mohol. A stále si myslím, že volebný systém potrebuje výrazné zmeny, napríklad zrušenie moratória, ktoré tu dneska párkrát padlo, by takisto bolo veľmi uvítaným zlepšením. Nemyslím si, že ide o malé jablká, myslím si, že ide o podstatné veci, a som veľmi zvedavý, ako pozmeňováky, ktoré dneska padli, dopadnú v hlasovaní.
33. schôdza NR SR - 11.deň - A. dopoludnia
Dátum: 2014-04-03
Poslanec: Poliačik, Martin (-)
Druh vystúpenia: Vystúpenie s faktickou poznámkou

18. Ďakujem. Gábor, ešte predtým, než budeme hovoriť o tom, že prečo dnes ideme voliť kandidátov na ústavných sudcov, v tom naháňaní času treba spomenúť ešte jednu veľmi dôležitú vec. Za normálnych okolností by sme mali prvé kolo prezidentských volieb možno tento víkend. Už tam začalo naháňanie času, už tam začalo účelové ťahanie vecí čo najskôr dopredu, aby proste ostatní kandidáti nestihli zbierať podpisy, aby ostatní kandidáti nestihli zareagovať. Pán predseda vlády dlho, dlho sa tváril "ja nič, ja muzikant" a v momente, ako ohlásil, že ide kandidovať na prezidenta, tak sa začal naháňať čas. Prezidentské voľby boli dané na najskorší možný termín. Kolaborácia s KDH začala kvôli tomu, aby sa dala robiť kampaň aj v parlamente. Účelová zmena ústavy bola okamžite na stole a teraz, v tej účelovej zmene ústavy, kde naliehame stále na KDH a SMER, aby ju konečne stiahli, lebo kampaň sa skončila a už nemá svoj význam, tak už tam sa otvorili dvierka na to, že keby náhodou len on jediný prehral, čo prehral, aby tam boli otvorené dvierka, aby sa budúcemu prezidentovi dali odobrať kompetencie. To naháňanie času sa začalo už vtedy a celý proces voľby kandidátov na ústavných sudcov už je iba jeho doplnkom. Ale presne k tomuto smeruje, o čom si hovoril, aby aj v justícii bolo tými chobotničími chápadlami ovládnuté čo najväčšie miesto, čo najväčší priestor. Ak by náhodou to ovládanie ostatných zložiek moci nebolo tak silné, ako je dnes, aby mali aspoň v justícii na niekoľko rokov vyárendovaný svoj priestor.
33. schôdza NR SR - 4.deň - A. dopoludnia
Dátum: 2014-03-21
Poslanec: Poliačik, Martin (-)
Druh vystúpenia: Vystúpenie s faktickou poznámkou

40. Fakt niekedy nedokážem, nedokážem uveriť, že už sme v 21. storočí. To, to, no, je jedno. Budem reagovať na to, čo bolo vecné. Ja som pri tej zmluve s diablom včera nehovoril o vecnej podstate tohto návrhu. Ja som hovoril o tom, že v rámci záchrany svojej vlastnej politickej, svojho politického prežitia ste vstúpili do predvolebnej hry prezidentského kandidáta Roberta Fica. Lebo keby to tak nebolo, tak by tento návrh ústavy najprv prešiel riadnym pripomienkovacím konaním. Bol by diskutovaný so širokou verejnosťou, a ak by sme o ňom hovorili v parlamente, tak až po voľbách. Ja nemám vôbec nič proti tomu a tiež som si vedomý toho, že proste dôležité zmeny na Slovensku bez SMER-u momentálne neprejdú. Toho som si úplne vedomý. A keby som ja hľadal podporu pre niečo, čo považujem za naozaj dôležité, tiež by som so SMER-om rokoval, ale nevstupoval by som do ich prezidentskej kampane, z ktorej teraz veľmi výdatne môžu čerpať. Ak by to malo byť poctivé, je to tu po voľbách. Ak by to malo byť poctivé, tak je to možno na konci tejto schôdze. Alebo na tej ďalšej. A keď hovoríš, Paľo, o dvoch mesiacoch, tak tie dva mesiace mali byť pred prvým čítaním. A nie po ňom. To nemôže byť tak, že my budeme čakať teraz, že kto bude prezident a podľa toho upravíme potom ústavný zákon. Ale vy budete mať vďaka tejto vašej dôležitej veci, ktorú tam máte, prsty potom na tlačítkach, nech vám tam SMER nadiktuje čokoľvek.
32. schôdza NR SR - 1.deň - B. popoludní
Dátum: 2014-02-13
Poslanec: Poliačik, Martin (-)
Druh vystúpenia: Vystúpenie s faktickou poznámkou

72. Pán Frešo, veď ja som sa celý čas, čo som rozprával, v zásade držal témy, a to je dôvod, prečo si myslím, že by mal byť premiér odvolaný. Ten začiatok mal byť ako anekdota, ktorú som teda zažil v priebehu dnešného dňa. Ale ešte raz hovorím, vôbec to nepovažujem ako niečo, čo by ste s ním mali dohodnuté. Skôr to berte ako varovanie, že s vami na takúto, s takouto vecou môže v budúcnosti vyrukovať znovu. A súhlasím s tým, že tých dôvodov na odvolanie je niekoľko. Ja som mnohé z nich teda zhrnul do tých troch vecí, ktoré som povedal na konci svojho príspevku. Tá prvá je, že prispieva k ekonomickému úpadku tohto štátu. Druhá je, že prispieva k úpadku občianskej a demokratickej spoločnosti na Slovensku. A tá tretia je, že zneužíva celý štátny aparát na svoju vlastnú kampaň. Ak sa na tomto dokážeme zhodnúť, tak nevidím dôvod, prečo by opozícia nemala hovoriť jedným hlasom. Ďakujem.
32. schôdza NR SR - 1.deň - B. popoludní
Dátum: 2014-02-13
Poslanec: Poliačik, Martin (-)
Druh vystúpenia: Vystúpenie s faktickou poznámkou

68. Ďakujem. Pán Bugár, ja vás vôbec neupodozrievam z toho, že ste sa s pánom premiérom dohodli. Tie bozky smrti nebývajú vypýtané, ony väčšinou ako prídu z poza rohu. Takže ja iba, ja sa to snažím iba pochopiť, ja mám záľubu v tom, že riešim niekedy takéto hádanky. A toto je jedna, ktorej popravde nie úplne rozumiem. Tak som to spomenul. Možno mi s tým niekto pomôžete. K ostatným reakciám. Je to proste tak, premiér tejto krajiny si urobil z celého aparátu štátu svoj vlastný piár nástroj a podriaďuje tomu všetko. A my sa na to buď budeme pozerať, alebo budeme kričať, že to v poriadku nie je. Nemáme dostatok hlasov na to, aby sme to prehlasovali, ale myslím si, že by bolo mimoriadne veľkou chybou mlčať. Ďakujem.
32. schôdza NR SR - 1.deň - A. dopoludnia
Dátum: 2014-02-13
Poslanec: Poliačik, Martin (-)
Druh vystúpenia: Vystúpenie s faktickou poznámkou

48. Vážený pán nádejný, možno budúci premiér sociálno-demokratickej vlády, tie otázky sú relevantné a súhlasím, že to načasovanie môže a nemusí súvisieť s prezidentskými voľbami. Ako som ja povedal, pre mňa veľmi súvisí. A hlavný dôvod pre podpísanie zvolania tejto schôdze pre mňa bol to, že vidím dennodenne prezidentskú kampaň hradenú z peňazí daňovníkov Slovenskej republiky. Že vidím, ako rezerva premiéra tohto štátu je rozdávaná po celom Slovensku a kupujú sa za ňu hlasy slovenských občanov do prezidentských volieb. Že vidím, ako úrady, ktoré sú obsadené smeráckymi nominantmi, sú teraz obiehané a úradníci podpisujú zoznam pre podporovateľov prezidentskej kampane. Toto sú veci, ktoré podľa mňa súvisia takisto s výkonom premiérskeho postu, s výkonom práce premiéra. A preto tvrdím, že premiér v momente, keď ohlásil svoju prezidentskú kampaň, mal buď delegovať všetky svoje právomoci na niekoho, napríklad na vás, a venovať sa len prezidentskej kampani, alebo mal úplne odstúpiť a ísť s kožou na trh do prezidentskej súťaže. Je nefér a absolútne neštandardné, teda keď sa rozprávame o štandardných a neštandardných postupoch v politike, aby úradujúci premiér využíval svoju pozíciu a chodil po celom Slovensku a tváril sa, ja nerobím kampaň, ja slúžim národu, a z toho potom ťažil v prezidentskej kampani. Keby bol fér a keby bol chlap, odstúpi... (Prerušenie vystúpenia časomerom.)